ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ຖະຫວາຍທູບທຽນອາໄລຫາບັນດາສະຫາຍອະດີດການນໍາລັດ, ລັດຖະບານຫວຽດນາມ
ກປ.ອອນໄລ - ເນື່ອງໃນໂອກາດບຸນປີໃໝ່ປະຈໍາຊາດປີຈໍ 2018, ວັນທີ 10 ກຸມພາ, ຢູ່ນະຄອນ ໂຮ່ຈິມິນ, ທ່ານນາຍົກລັດຖະມົນຕີຫວຽດນາມ ຫງວຽນຊວນຟຸກ ແລະທ່ານຮອງນາຍົກລັດຖະມົນຕີຜູ້ປະຈໍາການລັດຖະບານ ເຈືອງຮວ່າບິ່ງ ໄດ້ໄປຖະຫວາຍທູບທຽນ, ອາໄລຫາບັນດາສະຫາຍອະດີດການນໍາລັດ ແລະລັດຖະບານສະໄໝຕ່າງໆ.
ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ມາຖະຫວາຍທູບທຽນ, ອາໄລຫາທະນາຍຄວາມ ຫງວຽນຮືວທໍ້, ຮັກສາການປະທານປະເທດຫວຽດນາມ ນັບແຕ່ເດືອນ ເມສາ ປີ 1980. ຫຼັງຈາກນັ້ນ, ຮອດເດືອນ ກໍລະກົດ ປີ 1981, ທະນາຍຄວາມເປັນປະທານສະພາແຫ່ງຊາດ, ພ້ອມທັງເປັນຮອງປະທານສະພາແຫ່ງລັດ.
ກ່ອນໜ້ານັ້ນ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ໄປຖະຫວາຍທູບທຽນ, ອາໄລຫາຄຸນງາມຄວາມດີຂອງອະດີດປະທານສະພາແຫ່ງລັດ, ອະດີດຮອງປະທານສະພາລັດຖະມົນຕີ, ອະດີດຜູ້ທີ່ປຶກສາຄະນະບໍລິຫານງານສູນກາງພັກ ຫວໍຈີ໋ກົງ.
ດ້ວຍບັນດາການອຸທິດ, ປະກອບສ່ວນອັນໃຫຍ່ຫຼວງນັ້ນ, ທ່ານ ຫວໍຈີ໋ກົງ ໄດ້ຮັບຫຼຽນໄຊດາວເຫຼືອງ, ຫຼຽນກາອາຍຸພັກ 70 ປີ ແລະຫຼາຍຫຼຽນໄຊ, ຫຼຽນກາທີ່ລໍ້າຄ່າອື່ນຈາກພັກ, ລັດ.
ກໍ່ໃນຕອນບ່າຍວັນດຽວກັນ, ທ່ານນາຍົກລັດຖະມົນຕີ ຫງວຽນຊວນຟຸກ ແລະທ່ານຮອງນາຍົກລັດຖະມົນຕີ ເຈືອງຮວ່າບິ່ງ ໄດ້ໄປຖະຫວາຍທູບທຽນອາໄລຫາອະດີດປະທານສະພາລັດຖະມົນຕີ ຟ້າມຮູ່ງ.
ມາຖະຫວາຍທູບທຽນ, ອາໄລຫາອະດີດນາຍົກລັດຖະມົນຕີ ຫວໍວັນກຽດ ແລະຢື້ຢາມຖາມຂ່າວຄອບຄົວທ່ານ, ທ່ານນາຍົກລັດຖະມົນຕີ ຫງວຽນຊວນຟຸກ ທົບຫວນຄືນບັນດາການປະກອບສ່ວນອັນໃຫຍ່ຫຼວງຂອງທ່ານອະດີດນາຍົກລັດຖະມົນຕີ ຫວໍວັນກຽດ ນັບແຕ່ປີ 1988 ຮອດປີ 1997, ໄລຍະປະເທດຊາດເລີ່ມເປີດປະຕູ, ເຊື່ອມໂຍງເຂົ້າກັບພາກພື້ນ ແລະໂລກ. ດ້ວຍວິໄສທັດຍຸດທະສາດ, ອະດີດນາຍົກລັດຖະມົນຕີ ຫວໍວັນກຽດ ໄດ້ມີຫຼາຍນະໂຍບາຍຊີ້ຂາດສໍາຄັນຕໍ່ກັບການພັດທະນາແບບຍືນຍົງຂອງເຂດທົ່ງພຽງແມ່ນໍ້າຂອງທີ່ລັດຖະບານປະຈຸບັນພວມສືບຕໍ່ເດີນຕາມ,ເພື່ອແນໃສ່ນໍາເຂດທົ່ງພຽງທີ່ໜາແໜ້ນ ແລະອຸດົມຮັ່ງມີນີ້ໄດ້ຮັບການພັດທະນາແບບຍືນຍົງຕາມທິດທໍາມະຊາດ ແລະເປັນເຈົ້າການຮັບມືກັບການປ່ຽນແປງຂອງດິນຟ້າອາກາດ.
ແປໂດຍ: ກວຽດເຕີມ